Prevádzkový poriadok a vnútorný režim školy v čase mimoriadnej situácie platný od 01.09.2020

**Čl. 1**

**Základné ustanovenia**

1. Riaditeľka Spojenej školy, Lomonosovova 8, Trnava (ďalej len „škola“) vydáva na základe § 153 zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov Prevádzkový poriadok a vnútorný režim školy v čase mimoriadnej situácie platný od 1.9.2020.

2. Prevádzkový poriadok a vnútorný režim školy vyplývajú z manuálu opatrení pre školy a školské zariadenia, ktoré upravujú organizáciu a podmienky výchovy a vzdelávania pre školský rok 2020/2021, ktorý zverejnilo Ministerstvo školstva, vedy, výskumu a športu SR na svojom webovom sídle.

**Čl. 2**

**Prevádzka a vnútorný režim školy**

1. V škole prebieha od 2.9.2020 riadne školské vyučovanie.
2. Dochádzka na vyučovanie je pre žiakov povinná.
3. Zákonní zástupcovia budú dodržiavať a akceptovať pokyny vydané zriaďovateľom a riaditeľkou školy, ktoré upravujú podmienky prevádzky a vnútorný režim školy i podmienky na zaistenie bezpečnosti a ochrany zdravia žiakov počas školského roka 2020/2021.

**2.1 Organizácia vyučovania**

1. Budova školy je v pracovných dňoch otvorená od 6:00 hod. do 20:00 hod., počas vyučovania sa škola zamyká.
2. Do školskej budovy vchádzajú žiaci hlavným vchodom:

* na OV v čase od 6:30 hod. do 7:55 hod.
* na teoretické vyučovanie v čase od 7:30 hod. do 7:55 hod.

1. Školský internát je v prevádzke od nedele 18:00 hod. do piatku 15:00 hod. V pracovných dňoch je otvorený od 13:00 hod. do 8:00 nasledujúceho dňa.
2. Žiaci sa vyučujú podľa rozvrhu.
3. Pedagógovia obmedzia kontakty medzi triedami, osobami, trieda/skupina sa nebude zbytočne miešať. Každé miešanie sa bude evidovať u zástupcov riaditeľky školy.
4. Školské podujatia sa budú organizovať len po súhlase riaditeľky školy a v súlade s aktuálnymi pokynmi ÚVZ SR.
5. Odborné učilište organizuje mimoškolské aktivity v súlade so školským vzdelávacím programom a len po predchádzajúcom súhlase príslušného RÚVZ.
6. Všetci žiaci a zamestnanci budú dodržovať zásady R.O.R. (ruky-odstup-rúško) v zmysle pokynov jednotlivých fáz. Rúško sú opatrenia na obmedzenie priestorovej distribúcie kvapôčok telesných tekutín. Odstup sú opatrenia smerujúce k minimalizácii osobných kontaktov a obmedzovanie skupinových aktivít (žiaci sa nedržia za ruky). Ruky sú opatrenia eliminujúce prenos infekcie z kontaminovaného povrchu na sliznice.
7. V prípade uzavretia triedy pre podozrenie alebo potvrdenie na COVID-19 bude podľa možností školy prebiehať dištančné vzdelávanie.

**2.2 Personálne zabezpečenie prevádzky školy**

1. Výchovno-vzdelávaciu činnosť zabezpečujú pedagogickí zamestnanci.
2. Ostatné činnosti v škole zabezpečujú nepedagogickí zamestnanci.

**Čl. 3**

**Podmienky na zaistenie bezpečnosti a ochrany zdravia**

1. Pri ceste do školy sa sprevádzajúce osoby a žiaci riadia opatreniami ÚVZ SR a pokynmi RÚVZ.
2. S cieľom ochrany pred komunitným šírením ochorenia COVID – 19 v škole, budú žiaci prichádzať a odchádzať len s osobami, ktoré so žiakom žijú v spoločnej domácnosti.
3. Zákonný zástupca/plnoletý žiak predkladá pri prvom nástupe žiaka do školy alebo školského internátu čestné vyhlásenie (príloha č. 1/2) alebo po každom prerušení dochádzky žiaka do školy v trvaní viac ako tri dni písomné vyhlásenie o tom, že žiak neprejavuje príznaky prenosného ochorenia a nemá nariadené karanténne opatrenie – podpisuje zákonný zástupca/plnoletý žiak (príloha č. 3/4).
4. Zákonný zástupca zodpovedá za dodržiavanie hygienicko-epidemiologických opatrení pri príchode žiaka do školy a pri odchode žiaka zo školy (nosenie rúšok, dodržiavanie odstupov, dezinfekcia rúk v zmysle aktuálnych opatrení ÚVZ SR).
5. Zákonní zástupcovia majú zákaz zhromažďovania sa pred školou a v areáli školy. V prípade, že privádzajú deti do školy, ihneď opúšťajú areál školy a v prípade, že čakajú na svoje deti, dodržiavajú medzi sebou odstup 2 metre.
6. Zákonní zástupcovia nevstupujú do budovy školy, deti privedú iba po vchod, kde sa bude vykonávať ranný filter a žiakov preberie pedagogický dozor.
7. Zákonný zástupca bude akceptovať každodenný zdravotný „ranný filter“ pedagogickým zamestnancom alebo iným povereným zamestnancom. Pri príchode žiaka do školy pedagogický zamestnanec dá pokyn žiakovi vydezinfikovať si ruky. Následne žiak prechádza do šatne, prezuje sa a odchádza do triedy. Žiak je povinný mať rúško.
8. Ak je žiakovi vstupujúcemu do budovy nameraná telesná teplota pri prvom meraní medzi 37-37,5 °C, meranie sa zopakuje po 5 minútach pokoja. Ak je pri druhom meraní nameraná telesná teplota viac ako 37-37,5 °C, zopakovať ešte raz 3. meranie po ďalších piatich minútach, ak bude stále telesná teplota viac ako 37,2 °C, nebude mu umožnené zúčastniť sa vyučovania. Ak je prítomný pri vstupe do školy zákonný zástupca, dieťaťu nebude umožnený vstup do budovy školy. Ak nie je pri meraní teploty prítomný zákonný zástupca, dieťa si nasadí rúško, bude izolované v izolačnej miestnosti a triedny učiteľ bezodkladne bude kontaktovať zákonného zástupcu, ktorý si dieťa bezodkladne vyzdvihne. (Každého žiaka posudzujeme osobitne. Nevzťahuje sa aj na súrodenca.) V daný deň odchádza do domáceho ošetrenia. V žiadnom prípade nie je odoslaný na vyšetrenie k všeobecnému lekárovi pre deti a dorast. Rodič doma postupuje štandardne. Ak dieťa počas dňa v domácom prostredí nevykazuje iné známky ochorenia (nielen príznaky COVID – 19, ale aj iné príznaky), telesná teplota klesla, nie je potrebná ďalšia izolácia a dieťa môže ísť na druhý deň opäť do školy, kde sa štandardne ráno opäť vykoná meranie telesnej teploty pri vstupe do budovy školy.
9. Ak dieťa počas dňa vykazuje v domácom prostredí akékoľvek príznaky ochorenia, zákonný zástupca zabezpečuje starostlivosť o dieťa obvyklým spôsobom. Ak ide o ľahké príznaky, ktoré dokáže zvládnuť bez pomoci lekára, nechá dieťa doma do ústupu príznakov. Ak neprítomnosť dieťaťa v škole trvá 3 dni a menej, po upravení zdravotného stavu prichádza dieťa do školy a pri nástupe predkladá Vyhlásenie o dezinfekčnosti podpísané rodičom. (Vzhľadom na ľahké ťažkosti lekára nepotreboval, nie je potrebné Potvrdenie o chorobe podpísané lekárom.) Ak je zdravotný stav dieťaťa taký, že je potrebná rada, prípadne vyšetrenie dieťaťa, rodič kontaktuje lekára všeobecnej starostlivosti o deti telefonicky, mailom, alebo iným dištančným spôsobom a ďalej postupuje podľa jeho pokynov.
10. Ak dieťa nepríde do školy z dôvodu ochorenia trvajúceho viac ako 3 po sebe nasledujúce dni a ochorenie vyžadovalo návštevu lekára, rodič pri opätovnom nástupe dieťaťa do školy predloží Potvrdenie o chorobe vystavené príslušným lekárom. Lekár sa NIKDY nevyjadruje k zdravotnému stavu dieťaťa v zmysle vystavenia potvrdenia, že dieťa je zdravé a ani sa nevyjadruje k spôsobilosti navštevovať kolektívne zariadenie. Pri potrebe vyšetrenia dieťaťa lekárom, je potrebné rešpektovať Metodické usmernenie pre prácu v ambulancii VLDD vydané MZ SR. Podľa tohto usmernenia sa v ambulancii vyšetrujú deti po telefonickom (mailovom, alebo inom dištančnom) dohovore s lekárom, ak to vyžaduje ich zdravotný stav (nie dieťa, ktorému bola pri vstupe do školy nameraná telesná teplota vyššia ako 37,2 °C).
11. Ak dieťa v priebehu dňa vykazuje niektorý z možných príznakov COVID – 19, je nutné umiestniť ho do samostatnej miestnosti a kontaktovať zákonných zástupcov, ktorí ho bezodkladne vyzdvihnú. Škola vyčleňuje pre základnú školu miestnosť č. 022, pre odborné učilište na teoretickom vyučovaní miestnosť č. 14, na praktickom vyučovaní miestnosť č. 201, v školskom internáte izolačné miestnosti určené na bezprostrednú izoláciu podozrivých žiakov na COVID – 19. V týchto miestnostiach bude v prípade izolácie žiakov zabezpečený dozor určený zástupcami riaditeľky školy. Po opustení miestnosti žiakom, bude táto dôkladne vydezinfikovaná (podľa usmernenia Úradu verejného zdravotníctva) a vyvetraná.
12. V prípade, že u dieťaťa je podozrenie alebo potvrdené ochorenie na COVID – 19, zákonný zástupca bezodkladne o tejto situácii informuje príslušného vyučujúceho a riaditeľku školy. Povinnosťou zákonného zástupcu je aj bezodkladné nahlásenie karantény, ak bola dieťaťu nariadená lekárom všeobecnej zdravotnej starostlivosti pre deti a dorast alebo miestne príslušným regionálnym hygienikom. Za týchto podmienok je dieťa zo školy vylúčené.
13. Pri podozrení na ochorenie žiaka v škole triedny učiteľ ihneď kontaktuje rodiča a rodič sa následne len telefonicky kontaktuje s pediatrom!!! Škola, rodič, pracovník školy nekontaktuje RÚVZ.
14. Zákonný zástupca zabezpečí pre svoje dieťa každý deň dve rúška (nasadené rúško + pri sebe jedno náhradné rúško v hygienickom obale) a papierové jednorazové vreckovky.
15. Zákonný zástupca zodpovedá za dodržiavanie hygienicko-epidemiologických opatrení pri príchode žiaka do školy a pri odchode žiaka zo školy (nosenie rúšok, dodržiavanie odstupov, dezinfekcia rúk).
16. Zamestnanci školy sú povinní kontrolovať žiakov a opakovane ich upozorňovať na umývanie rúk mydlom a teplou vodou, na dodržiavania hygienických pravidiel pri kašľaní a kýchaní (pri kašľaní a kýchaní zakrývať nos a ústa jednorazovou papierovou vreckovkou a následne ju zahodiť do koša), na nedotýkanie sa očí, nosa i úst neumytými rukami, ako aj na nosenie rúška v spoločných priestoroch.
17. V miestnosti, v ktorej sa zdržuje skupina, je nutné časté a intenzívne vetranie, najmä počas prestávok.
18. Presuny skupín žiakov, pohyb po chodbách, návštevu toaliet či spoločných priestorov zabezpečuje pedagogický dozor, aby boli minimalizované kontakty ako medzi skupinami, tak jednotlivcami, vrátane zamestnancov školy. Z dôvodu minimálneho pohybu žiakov po škole, budú žiaci počas prestávok v triedach.
19. Návštevám a zamestnancom školy sa bude pri vstupe do budovy merať teplota podľa usmernení jednotlivých fáz, v prípade vstupu sa musí vykonať bezodkladná dezinfekcia rúk.
20. Nikto s príznakmi infekcie dýchacích ciest, ktoré by mohli zodpovedať známym príznakom COVID – 19 (zvýšená telesná teplota, kašeľ, zvracanie, kožná vyrážka, hnačky, náhla strata chuti a čuchu, iný príznak akútnej infekcie dýchacích ciest) nesmie vstúpiť do priestorov školy.
21. Z dôvodu prevencie ochorenia COVID – 19 je zakázané používať textilné uteráky viacerými osobami a vzduchové sušiče rúk. Žiaci a zamestnanci budú používať jednorazové papierové utierky (obrúsky) pre bezpečné osušenie rúk. Toalety musia byť vybavené mydlom a jednorazovými papierovými utierkami (obrúskami) pre bezpečné osušenie rúk.

**Čl. 4**

**Stravovanie v školskej jedálni**

1. Pri príprave jedál a pri vydávaní je nutné dodržiavať, zvýšenou mierou, bežné hygienické pravidlá.
2. Výdaj jedla sa uskutoční do troch hodín od jeho prípravy, aby nedošlo k jeho znehodnoteniu.
3. Pri vydávaní jedál je nutné dodržiavať bežné hygienické pravidlá (obsluhujúci personál má rúško, rukavice má rúško, rukavice).
4. Stravníci a dozor konajúci zamestnanci vstupujú do školskej jedálne s umytými rukami a pri vstupe sú povinní vydezinfikovať si ruky.
5. Stravovanie v školskej jedálni zabezpečí dozor tak, aby sa skupiny žiakov (triedy, skupiny školského internátu) nepremiešavali.
6. Stravovanie je zabezpečené s dodržaním sprísnených hygienicko-epidemiologických opatrení.
7. Stravu vydáva personál spolu s čistým príborom. Žiaci si sami jedlo a pitie nedokladajú a neberú si ani príbory.

**Čl. 5**

**Semafor**

**Zelená fáza – bez podozrenia na COVID-19**

1. Škola zabezpečí dezinfekciu priestorov a rúk.
2. Výchovno-vzdelávací proces prebieha riadne v nezmenenej forme. Obsah a formu všetkých vzdelávacích a záujmových činností je nutné voliť tak, aby boli zaistené hygienicko-epidemiologické opatrenia. Realizácia praktickej výučby prebieha podľa školského vzdelávacieho programu a riadi sa aktuálnymi nariadeniami ÚVZ SR.
3. V školskom internáte sa budú ubytovávať prioritne spolu žiaci príslušných tried alebo škôl, výchovné skupiny sa budú tvoriť podľa možnosti zo žiakov rovnakých škôl. Ak to nie je možné, žiaci nosia pri výchove a vzdelávaní v školskom internáte rúška. V spoločných priestoroch nosia vždy rúška. Zvážené hromadné podujatia sa uskutočnia len po odsúhlasení riaditeľkou školy. Ak sa uskutočnia, treba dodržiavať aktuálne platné odporúčania ÚVZ SR a odstupy medzi žiakmi.
4. Mimo vyučovacieho procesu sa budú dodržiavať zásady ako v škole, prispôsobené na svoje podmienky. Školské akcie mimo školy sa obmedzia iba na povinné vyplývajúce zo ŠkVP, budú sa na nich dodržiavať aktuálne platné odporúčania ÚVZ SR a dodržiavať odstupy aj medzi žiakmi.
5. Stravovanie bude v školskej jedálni, stravníci sa v jedálni pri vstupe a stoloch nepremiešavajú. Nepremiešavanie so stravníkmi (z prostredia mimo školy).
6. Pri príznakoch COVID – 19 škola čaká na pokyny RÚVZ.

**Žiaci:**

* odporúčaný ranný filter pri vstupe – dozor pri vstupe do budovy bude náhodne vybraným žiakom a žiakom s podozrením na respiračné ochorenie merať teplotu,
* rúška – v interiéri v spoločných priestoroch a v jedálni (mimo triedy, odbornej učebne, školskej dielne a izby),
* počas vyučovania učitelia udržiavajú odstup od žiakov a počas prestávok všetci udržiavajú vzájomný odstup,
* pri príznakoch COVID – 19 u žiakov základnej školy bezprostredná izolácia, kontakt zákonného zástupcu, príchod zákonného zástupcu pre žiaka a odchod do domáceho prostredia, u žiakov odborného učilišťa bezprostredná izolácia, kontakt zákonného zástupcu a odchod do domáceho prostredia, telefonický kontakt s lekárom v prípade potreby.

**Zákonní zástupcovia:**

* nevstupujú do budovy školy,
* pred budovou udržiavajú odstup,
* pri príznakoch COVID – 19 okamžite vyzdvihnú žiaka a v prípade potreby sa telefonicky kontaktujú s lekárom.

**Opatrenia školy:**

1. Minimalizovať zhromažďovanie osôb pred školou.
2. Žiak si umýva ruky bežným spôsobom, ktorý je v súlade s aktuálnymi hygienicko-epidemiologickými nariadeniami.
3. Žiak nosí rúško všade vo vnútorných priestoroch školy, okrem svojej triedy v interných priestoroch školy, kde prebieha výchovno-vzdelávací proces, ak nie je určené inak z nariadenia ÚVZ SR.
4. Aktivity organizovať tak, aby bolo možné väčšiu časť dňa tráviť vonku (v areáli školy).
5. V miestnosti, v ktorej sa zdržuje trieda, je nutné časté a intenzívne priame vetranie.
6. Prestávky medzi hodinami budú žiaci tráviť v danej triede pri priamom vetraní s cieľom eliminovať prechádzanie po chodbách.
7. Rukavice pre bežné činnosti nie sú nutné, potrebné sú napr. pri príprave jedla, likvidácii odpadov, dezinfekcii atď.

**Pri podozrení na ochorenie:**

1. Nikto s príznakmi infekcie dýchacích ciest, ktoré by mohli zodpovedať známym príznakom COVID – 19 (zvýšená telesná teplota, kašeľ, zvracanie, kožná vyrážka, hnačky, náhla strata chuti a čuchu, iný príznak akútnej infekcie dýchacích ciest) nesmie vstúpiť do priestorov školy.
2. Ak žiak v priebehu dňa vykazuje niektorý z možných príznakov COVID – 19, žiak si bezodkladne nasadí rúško a je nutné umiestniť ho do samostatnej izolačnej miestnosti a kontaktovať zákonných zástupcov, ktorí ho bezodkladne vyzdvihnú.
3. V prípade podozrivého žiaka alebo pracovníka sa riadi škola usmerneniami z Oranžovej fázy tohto dokumentu.

**Školský internát**

1. Školský internát sa riadi odporúčaniami tohto dokumentu a aktuálne platnými nariadeniami ÚVZ.

**Oranžová fáza – podozrenie na COVID-19**

1. Oranžová fáza nastáva v prípade podozrivého žiaka, alebo pracovníka z ochorenia COVID – 19, či v prípade nariadenia ÚVZ SR.
2. Všetky patrenia oranžovej fázy sú nad rámec platných opatrení zelenej fázy.
3. Škola zabezpečí zvýšenú frekvenciu dezinfekcie.
4. Žiaka či zamestnanca môže určiť ako podozrivého jedine RÚVZ alebo všeobecný lekár.
5. Domáca izolácia úzkych kontaktov do doby určenej RÚVZ alebo všeobecným lekárom.
6. Školská dochádzka je prerušená pre žiaka s podozrením na ochorenie a jeho úzke kontakty do doby určenej RÚVZ alebo všeobecným lekárom. V triedach s prerušenou školskou dochádzkou bude prebiehať dištančné vzdelávanie. V ostatných triedach prebieha riadne vyučovanie so zvýšenými hygienickými opatreniami.
7. Praktické vyučovanie prerušené pre úzke kontakty do doby určenej RÚVZ alebo všeobecným lekárom. V ostatných triedach prebieha riadne vyučovanie so zvýšenými hygienickými opatreniami. Žiaci patriaci medzi úzke kontakty sa dištančne vzdelávajú v predmetoch všeobecného vzdelávania a v odborných vyučovacích predmetoch teoretického vyučovania podľa rozvrhu svojej triedy, ak v tejto pokračuje vyučovanie.
8. Mimo vyučovacieho procesu rešpektovať zásady ako v škole, prispôsobené na svoje podmienky. Uzatvoriť oddelenie (krúžok, triedu), v ktorej boli žiaci v blízkom kontakte so žiakom resp. pedagogickým zamestnancom s podozrením na ochorenie COVID-19.
9. Nepremiešavanie tried a výchovných skupín v jedálni. Nepremiešavanie so stravníkmi (z prostredia mimo školy).
10. Pri príznakoch COVID-19 indikovaných všeobecným lekárom žiakovi alebo zamestnancovi škola čaká na pokyny RÚVZ. V prípade, ak RÚVZ neskontaktuje školu do 48 hodín, tak škola kontaktuje RÚVZ a informuje o podozrení u žiaka/zamestnanca. Škola následne čaká na pokyny a poskytuje plnú súčinnosť RÚVZ.
11. Návrat do zelenej fázy po usmernení RÚVZ alebo všeobecného lekára. Prechod do červenej fázy len základe usmernenia RÚVZ.

**Žiaci:**

* odporúčaný ranný filter pri vstupe – dozor pri vstupe do budovy bude náhodne vybraným žiakom a žiakom s podozrením na respiračné ochorenie merať teplotu,
* rúška – v interiéri v spoločných priestoroch a v jedálni (mimo triedy, odbornej učebne a školskej dielne),
* počas vyučovania učitelia udržiavajú odstup od žiakov a počas prestávok všetci udržiavajú vzájomný odstup,
* pri príznakoch COVID – 19 u žiakov základnej školy bezprostredná izolácia, kontakt zákonného zástupcu, príchod zákonného zástupcu pre žiaka a odchod do domáceho prostredia, u žiakov odborného učilišťa bezprostredná izolácia, kontakt zákonného zástupcu a odchod do domáceho prostredia, telefonický kontakt s lekárom v prípade potreby.

**Zákonní zástupcovia:**

* nevstupujú do budovy školy,
* pred budovou udržiavajú odstup,
* pri príznakoch COVID – 19 okamžité vyzdvihnutie žiaka, telefonický kontakt s lekárom v prípade potreby.

**Opatrenia školy:**

1. Žiaka či zamestnanca môže určiť ako podozrivého jedine miestny príslušný RÚVZ alebo spádový všeobecný lekár.
2. V prípade, že:

a) miestny príslušný RÚVZ oznámi škole podozrenie výskytu ochorenia u žiaka alebo pracovníka školy, škola postupuje podľa nižšie uvedených krokov a čaká na pokyny a poskytuje plnú súčinnosť miestne príslušnému RÚVZ,

b) zákonný zástupca alebo zamestnanec oznámi po indikácií všeobecným lekárom škole, že je u jeho dieťaťa (v prípade zákonného zástupcu) alebo uňho (v prípade zamestnanca) podozrenie na ochorenie COVID – 19; v prípade ak RÚVZ neskontaktuje školu do 48 hodín, tak škola kontaktuje miestne príslušné RÚVZ a informuje o podozrení u žiaka / pracovníka; škola následne postupuje podľa nižšie uvedených krokov a čaká na pokyny a poskytuje plnú súčinnosť miestne príslušnému RÚVZ.

**Pri podozrení na ochorenie:**

1. Pri podozrení na ochorenie v prípade žiaka, podozrivý žiak nenavštevuje školu a škola do usmernenia príslušným RÚVZ, alebo všeobecným lekárom žiaka (v prípade, ak podozrenie na ochorenie vyslovil lekár), alebo výsledkov jeho RT-PCR testu vylúči zo školskej dochádzky úzke kontakty žiaka (príloha č. 5). Ak je podozrivý podrobený RT-PCR testu a výsledok je:

* negatívny, výučba sa obnovuje pre všetky vylúčené osoby, podozrivého žiaka manažuje miestne príslušný RÚVZ, ostatní žiaci prinesú vyhlásenie o dezinfekčnosti, podpísané zákonným zástupcom (príloha č. 3), v prípade plnoletého žiaka, si toto tlačivo (príloha č.4), podpisuje sám.
* pozitívny, všetky vylúčené osoby ostávajú mimo výučby až do doby určenia postupu miestne príslušného RÚVZ, ak vylúčená nebola celá trieda, tak sa preruší školská dochádzka na celú triedu až do doby určenia iného postupu miestne príslušným RÚVZ.

Ak sa potvrdia dvaja a viac pozitívnych žiakov, prechádza sa do červenej fázy podľa usmernenia tohto materiálu.

1. Pri podozrení na ochorenie v prípade zákonného zástupcu alebo osoby v úzkom kontakte so žiakom alebo pracovníkom školy, škola čaká na pokyny a poskytuje plnú súčinnosť miestne príslušnému RÚVZ.

**Školský internát**

1. Prerušená činnosť výchovnej skupiny, v ktorej boli žiaci v blízkom kontakte so žiakom resp. pedagogickým zamestnancom s podozrením na ochorenie COVID-19.
2. Rešpektovať zásady ako v škole, prispôsobené na svoje podmienky. Uzatvoriť výchovnú skupinu, v ktorej boli žiaci v blízkom kontakte so žiakom, resp. pedagogickým zamestnancom školského internátu s podozrením na ochorenie COVID-19.
3. Žiaci uzatvorenej skupiny sa vzdelávajú predovšetkým vo svojich izbách pod dozorom vychovávateľky.
4. Školský internát poskytuje ubytovanie a stravovanie za zvýšených hygienických opatrení.

**Červená fáza – ochorenie osôb na COVID-19**

1. Červená fáza nastáva pri dvoch a viac potvrdených pozitívnych prípadoch medzi žiakmi, nepedagogickými pracovníkmi alebo jedným pedagogickým pracovníkom alebo v prípade nariadenia ÚVZ SR.
2. Všetky patrenia červenej fázy sú nad rámec platných opatrení zelenej a oranžovej fázy.
3. Zabezpečenie zvýšenej frekvencie dezinfekcie, odstupy pred budovou školy a pod. Obmedzené využívanie vnútorných priestorov školy tretími osobami (kurzy, prenájmy).
4. Domáca izolácia osôb v úzkom kontakte do usmernenia RÚVZ. V triedach s potvrdením ochorenia prerušené vyučovanie, ak nie je možné organizovať dištančné vzdelávanie.
5. Prezenčné vyučovanie prípravného až 5. roč. v skupinách do 10 žiakov, od 6. ročníka ŠZŠI a v OUI dištančné vzdelávanie podľa možností školy.
6. Praktické vyučovanie prerušené v dielni a na vysunutom pracovisku.
7. Mimo vyučovacieho procesu zrušiť hromadné aktivity. Individuálne vyučovanie realizovať v súlade s ROR. Prerušená činnosť výchovných skupín, ŠI poskytuje len ubytovanie na nevyhnutne potrebný čas žiakom tried, ktoré sú v izolácii. Ostatným žiakom poskytuje ubytovanie a stravovanie za zvýšených hygienických opatrení. Všetci ubytovaní dodržiavajú ROR.
8. Stravovanie po skupinách, nepremiešavanie skupín v jedálni. Nepremiešavanie ostatnými ubytovanými osobami (z prostredia mimo školy).
9. Pri príznakoch COVID – 19 škola čaká na pokyny RÚVZ.

**Žiaci:**

* povinný ranný filter s povinným meraním teploty (bez zaznamenávania),
* rúška povinné v celom interiéri,
* počas vyučovania učitelia udržiavajú odstup od žiakov a počas prestávok všetci udržiavajú vzájomný odstup,
* pri príznakoch COVID – 19 u žiakov základnej školy bezprostredná izolácia, kontakt zákonného zástupcu, príchod zákonného zástupcu pre žiaka a odchod do domáceho prostredia, u žiakov odborného učilišťa bezprostredná izolácia, kontakt zákonného zástupcu a odchod do domáceho prostredia, telefonický kontakt s lekárom v prípade potreby.

**Zákonní zástupcovia:**

* nevstupujú do budovy školy,
* pred budovou minimalizovať zhromažďovanie osôb,
* pri príznakoch COVID – 19 okamžité vyzdvihnutie žiaka, telefonický kontakt s lekárom v prípade potreby.

**Pri podozrení na ochorenie:**

1. V prípade potvrdeného žiaka, ak sa ochorenie COVID – 19 potvrdí u 2 a viac žiakov, sa preruší vyučovanie v triedach žiakov s potvrdeným ochorením COVID – 19 a vylúčia sa z vyučovacieho procesu ich úzke kontakty. Ďalej sa postupuje podľa usmernenia miestne príslušného RÚVZ. V škole sa uskutoční dezinfekcia podľa aktuálne platného usmernenia hlavného hygienika. Ak sa u niektorého z osôb vylúčených zo školského procesu objavia počas doby zatvorenia školy príznaky na COVID-19, dotyčného manažuje prislúchajúci lekár všeobecnej starostlivosti. Po ukončení šetrenia miestne príslušného RÚVZ sa škola vracia do zelenej fázy.
2. V prípade potvrdeného zákonného zástupcu alebo osoby v úzkom kontakte so žiakom alebo pracovníkom škola čaká na pokyny a poskytuje plnú súčinnosť miestne príslušnému RÚVZ.

**Organizácia výchovno-vzdelávacieho procesu:**

1. Nad rámec opatrení zelenej a oranžovej fázy riaditeľ zváži jednotlivé nižšie body po dohode s miestne príslušným RÚVZ.
2. Žiakov prvého až piateho ročníka rozdelí riaditeľka školy na triedy, v ktorých ich bude najviac 10 žiakov.
3. Vyučovanie žiakov od 6. ročníka ŠZŠI a žiakov OUI prebieha distančne.
4. Pre prezenčné vyučovanie nad rámec predchádzajúcej fázy platí, že vytvorená trieda sa nebude meniť, aj keď počet žiakov klesne, nebude dochádzať k migrácií žiakov medzi jednotlivými triedami. Metódy a obsah vzdelávacích a záujmových činností je nevyhnutné prispôsobiť zloženiu konkrétnej triedy, vzhľadom na vek žiakov a úroveň ich vedomostí, znalostí a zručností.
5. Pre školu je, alebo bude, nevyhnutné zmeniť organizáciu vyučovania (úprava rozvrhu, úprava vnútorného časového členenia vyučovacieho dňa) a brať do úvahy fakt, že časť žiakov sa vzdelávania v základnej škole nezúčastní. Z tohto dôvodu školy majú možnosť autonómne koncipovať štruktúru vyučovacieho dňa a takisto majú možnosť autonómne upraviť obsah a formu vzdelávania. Pre žiakov, ktorí sa nezúčastňujú vyučovacieho procesu, škola zabezpečí vzdelávanie tak, ako je to pri ich neprítomnosti v štandardnom režime napr. pri chorobe, resp. podľa svojich možností.
6. Škola neorganizuje spoločné akcie – besiedky a iné hromadné podujatia či výlety.

**Opatrenia školy z dôvodu prevencie nákazy COVID – 19**:

1. Postupuje sa nad rámec opatrení zelenej a oranžovej fázy.
2. Pre žiakov zúčastňujúcich sa na prezenčnom vyučovaní nad rámec predchádzajúcej fázy platí, že pri vstupe do školy sa vykonáva ranný filter.
3. Žiak nosí rúško všade vo vnútorných priestoroch školy, vrátane svojej triedy v interných priestoroch školy. Nosenie rúška sa nevzťahuje na žiakov s autizmom a ďalšou pervazívnou vývinovou poruchou a na žiakov so stredným a ťažkým stupňom mentálneho postihnutia.
4. Odporúčame organizovať aktivity tak, aby bolo možné väčšiu časť dňa tráviť vonku v areáli školy.

**Školský internát**

1. Prerušená činnosť všetkých výchovných skupín.
2. Ubytovanie poskytuje na nevyhnutne potrebný čas ubytovaným, ktorí sú v izolácii. Ostatným ubytovaným sa poskytuje ubytovanie za zvýšených hygienických opatrení.
3. Ubytovaní sa stravujú po skupinách za zvýšených hygienických opatrení, nepremiešavajú sa v jedálni.

**Špeciálne usmernenie počas obdobia 2.9 – 15.9.2020**

Špeciálne usmernenie počas obdobia pri otvorení školského roku 2020/2021 počas obdobia 2.9. – 15.9.2020 sa nad rámec zelenej fázy:

* Neorganizuje sa hromadné otvorenie školského roku s výnimkou prvého ročníka, kde ak je to možné, tak sa uskutoční len v exteriéri s dostatočným odstupom a rúškami a výhradne len v sprievode zákonných zástupcov. Ak sa pre nepriazeň počasia nedá realizovať v exteriéri, tak individuálne v každej prváckej triede. Ostatné triedy majú zahájenie školského roku bez sprievodcov.
* Zákonní zástupcovia žiakov prípravného a prvého ročníka môžu od 2.9.2020 do 30.9.2020 sprevádzať žiakov do šatne (iba ak sa bude škola nachádzať v zelenej fáze), a to so žiakom max. 1 osoba a s rúškom, po prezutí žiaka zákonný zástupca vzápätí opustí školu.
* Pri vstupe do školy sa vykonáva ranný filter – dozor pri vstupe do budovy bude všetkým žiakom merať teplotu.
* Používanie rúšok v interiéri školy je pre žiakov od 5. ročníka, pedagogických zamestnancov, zamestnancov povinné. Pre žiakov prípravného až 4. ročníka sú rúška vo vyučovacom procese odporúčané. Povinnosť a odporúčanie rúšok sa nevzťahuje na žiakov s autizmom a ďalšími pervazívnymi vývinovými poruchami a na žiakov so stredným a ťažkým stupňom mentálneho postihnutia. Od 16.9.2020 platia pre nosenie rúšok vyššie uvedené pravidlá pre jednotlivé fázy (okrem uvedených výnimiek).
* Žiaci s povinnosťou nosiť rúško, ho nosia všade vo vnútorných priestoroch školy, vrátane svojej triedy.
* Na vyučovaní (ETV, NBV, TSV, PVC) sa nebudú spájať skupiny žiakov z rôznych tried.
* Odporúča sa organizovať aktivity tak, aby bolo možné väčšiu časť dňa tráviť vonku v areáli školy.
* Telocvičňa a posilňovňa sa do 20.9.2020 nebudú využívať. Žiaci budú absolvovať telesnú a športovú výchovu na školskom dvore, v prípade nepriaznivého počasia ju učiteľ odučí teoreticky v triede.
* Prerušená činnosť výchovnej skupiny a rešpektovať zásady ako v škole prispôsobené na svoje podmienky. Uzatvorenie výchovnej skupiny.
* Žiaci uzatvorenej skupiny sa vzdelávajú predovšetkým vo svojich izbách pod dozorom vychovávateľky.
* Školský internát poskytuje ubytovanie a stravovanie za zvýšených hygienických opatrení.
* Vyššie uvedené opatrenia sa podľa epidemiologickej situácie môžu predĺžiť a odporúča sa ich dodržiavanie aj počas obdobia 16.9 – 23.9.2020.

**Čl. 6**

**Záverečné ustanovenia**

1. Prevádzkový poriadok a vnútorný režim školy je záväzný pre všetkých žiakov a zamestnancov školy.
2. Triedny učiteľ je povinný preukázateľne oboznámiť s Prevádzkovým poriadkom a vnútorným režimom školy žiakov triedy.
3. Prevádzkový poriadok a vnútorný režim školy sa zverejní na webovej stránke školy.
4. Tento Prevádzkový poriadok a vnútorný režim školy nadobúda účinnosť 1. septembra 2020. Platí počas mimoriadnej situácie počas šírenia ochorenia COVID-19.
5. Prerokovaný v pedagogickej rade 24.8.2020.

V Trnave 24.08.2020.

Mgr. Katarína Machovičová

riaditeľka školy